de Vladimir Ionescu , 6.11.2018

Marii operatori de telefonie şi internet din România ar putea fi obligaţi să blocheze accesul la anumite pagini web cu conţinut piratat, reiese dintr-o decizie dată luni de Tribunalul Bucureşti. Aceasta nu este definitivă.

Opt case internaţionale de producţie cinematografică au obţinut în primă instanţă blocarea permanentă a accesului clienţilor principalilor cinci furnizori de internet de la nivel local (RCS&RDS, Telekom, UPC, Nextgen, DCS și AKTA) la site-uri a căror conţinut încalcă legislaţia privind drepturile de autor.

Este vorba atât despre site-uri care permit descărcarea de astfel de conţinut cât şi despre site-uri care fac online streaming cu astfel de conţinut.

Tribunalul a dispus “blocarea permanentă prin metoda blocării la nivel DNS a accesului clienţilor pârâţilor pentru serviciile de acces la internet prin punct fix” la mai multe website-uri.

Vizate sunt: www.filmehd.net, www.filmeonline2013, www.thepiratebay.org, precum şi o serie de copii a acestor site-uri.

Reclamanții în dosar sunt Twentieth Century Fox Film Corporation, Universal City Studios Productions LLP, Universal Cable Productions LLC, Warner Bros Entertainment INC, Paramount Pictures Corporation, Disney Enterprises, Columbia Pictures Industries și Sony Pictures Television.

Decizia poate fi contestată în termen termen de 30 de zile. Procesul a fost deschis anul trecut.